Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2020/C 44/06)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1)

OBAVIJEST O ODOBRENJU STANDARDNE IZMJENE

„Coteaux de l’Aubance”

PDO-FR-A0149-AM02

Datum obavijesti: 12. studenoga 2019..

OPIS I RAZLOZI ODOBRENE IZMJENE

1. Zemljopisno područje

Zemljopisno područje mijenja se kako slijedi: „Sve faze proizvodnje odvijaju se na zemljopisnom području koje obuhvaća područje sljedećih općina departmana Maine-et-Loire na temelju službenog zemljopisnog šifrarnika iz 2018.: Brissac Loire Aubance (bivše područje delegiranih općina Brissac-Quincé, Saint-Saturnin-sur-Loire i Vauchrétien), Denée, Les Garennes sur Loire (bivše područje delegiranih općina Juigné-sur-Loire i Saint-Jean-des-Mauvrets), Mozé-sur-Louet, Mûrs-Erigné, Saint-Melaine-sur-Aubance, Soulaines-sur-Aubance.

Karte zemljopisnog područja dostupne su na internetskim stranicama Nacionalnog instituta za podrijetlo i kvalitetu. ”

Izmjena teksta: novi popis upravnih jedinica uzima u obzir spajanja ili druge promjene u upravnoj podjeli na područja do kojih je došlo nakon odobrenja specifikacije. Radi veće pravne sigurnosti taj se popis temelji na verziji službenog zemljopisnog šifrarnika koji je na snazi i svake ga godine objavljuje INSEE. Opseg zemljopisnog područja ostaje potpuno identičan.

Naposljetku, navodi se da su radi boljeg informiranja javnosti na internetskim stranicama Nacionalnog instituta za podrijetlo i kvalitetu stavljene na raspolaganje karte zemljopisnog područja.

U skladu s time jedinstveni dokument mijenja se u točki 6. koja se odnosi na zemljopisno područje.

2. Područje u neposrednoj blizini

U prvom poglavlju odjeljku IV. točki 3. popis općina zamjenjuje se sljedećim:

„Aubigné-sur-Layon, Beaulieu-sur-Layon, Bellevigne-en-Layon (bivše područje delegiranih općina Champ-sur-Layon, Faveraye-Mâchelles, Faye-d’Anjou, Rablay-sur-Layon i Thouarcé), Blaison-Saint-Sulpice (bivše područje delegiranih općina Blaison-Gohier i Saint-Sulpice), Bouchemaine, Brissac Loire Aubance (bivše područje delegiranih općina Alleuds, Charcé-Saint-Ellier-sur-Aubance, Chemellier, Coutures, Luigné, Saint-Rémy-la-Varenne i Saulgé-l’Hôpital), Chalonnes-sur-Loire, Chaudefonds-sur-Layon, Chemillé-en-Anjou (bivše područje delegiranih općina Chanzeaux i Valanjou), Doué-en-Anjou (bivše područje delegirane općine Brigné), Gennes-Valde-Loire (bivše područje delegiranih općina Chênehutte-Trêves-Cunault, Gennes, Grézillé, Saint-Georges-des-Sept-Voies i Le Thoureil), Lys-Haut-Layon (bivše područje delegirane općine Tigné), Parnay, Rochefort-sur-Loire, Sainte-Gemmes-sur-Loire, Savennières, Terranjou (bivše područje delegiranih općina Chavagnes, Martigné-Briand i Notre-Dame d’Allençon), Tuffalun (bivše područje delegiranih općina Ambillou-Château, Louerre i Noyant-la-Plaine), Val-du-Layon (bivše područje delegiranih općina Saint-Aubin-de-Luigné i Saint-Lambert-du-Lattay). ”

Time se uzimaju u obzir različita spajanja općina do kojih je došlo nakon posljednje verzije specifikacije. Opseg područja u neposrednoj blizini ostaje potpuno identičan.

U skladu s time jedinstveni dokument mijenja se u točki 9. koja se odnosi na dodatne uvjete.

3. Odredbe u području poljoprivrede i okoliša

U prvom poglavlju odjeljku VI. točki 2. dodaje se: „Kontrolirani biljni pokrov, samonikli ili zasijani, obvezno je prisutan između redova; ako takav biljni pokrov ne postoji, gospodarski subjekt obrađuje tlo kako bi osigurao kontrolu samoniklog bilja ili upotrebljava sredstva za biokontrolu koja odobravaju nadležna javna tijela za vinogradarstvo. Ako se na čestici upotrebljavaju herbicidi za biokontrolu, upotreba drugih herbicida zabranjena je. ”

Ta je izmjena nastala zbog promjene u praksama gospodarskih subjekata u korist agroekologije na cijelom vinogradarskom području pokrajine Anjou. Izmjena odražava rastuću brigu o okolišu u tehnološkom postupku dobivanja proizvoda. Poticanjem prisutnosti biljnog pokrova, njegovim mehaničkim uklanjanjem ili upotrebom sredstava za biokontrolu smanjuje se upotreba kemijskih herbicida. Smanjenom upotrebom herbicida omogućuje se bolja zaštita vinogradarskih tala i očuvanje njegovih prirodnih funkcionalnosti (plodnost, biološka raznolikost, biološko pročišćavanje), čime se doprinosi kakvoći i autentičnosti vina i naglašava lokalna proizvodnja.

Ta izmjena ne utječe na jedinstveni dokument.

4. Odobrenja za početak berbe

U prvom poglavlju odjeljku VII. točki 1. briše se rečenica „Datum početka berbe utvrđuje se u skladu s odredbama članka D. 645-6. Zakonika o poljoprivredi i morskom ribarstvu. ”.

Utvrđivanje datuma početka berbe više nije potrebno jer gospodarski subjekti imaju na raspolaganju razne alate uz pomoć kojih mogu točno procijeniti zrelost grožđa. Svi gospodarski subjekti raspolažu određenim pojedinačnim i kolektivnim alatima i opremom koji omogućavaju precizno određivanje optimalnog datuma početka berbe na svakoj čestici, ovisno o ciljevima proizvodnje.

Ta izmjena ne utječe na jedinstveni dokument.

5. Najmanja prirodna volumna alkoholna jakost

U odjeljku VI. točki 2.b) dodaje se sljedeća rečenica: „Vina koja smiju nositi oznaku ,sélection de grains nobles’ imaju najmanju prirodnu volumnu alkoholnu jakost 19 %. ”

Cilj izmjene jest uskladiti najmanju prirodnu volumnu alkoholnu jakost u specifikaciji proizvoda koja u specifikaciji nije bila navedena uz udio šećera (323 g za oznaku „sélection de grains nobles”).

Ta izmjena ne utječe na jedinstveni dokument.

6. Kapacitet vinskog podruma

U prvom poglavlju odjeljku IX. točki 1.c) rečenica: „Svi gospodarski subjekti imaju vinski podrum čiji je kapacitet najmanje 1,4 puta veći od prosječnog prinosa na gospodarstvu tijekom prethodnih pet godina. ” zamjenjuje se sljedećom rečenicom: „Svi gospodarski subjekti imaju vinski podrum čiji je kapacitet najmanje 1,4 puta veći od prosječne količine vina proizvedenog tijekom prethodnih pet godina. ”

U specifikaciji proizvoda nije se upućivalo na količinski kapacitet (izražen u hektolitrima ili kubičnim metrima) već na prinos, odnosno na količinu ubranog grožđa podijeljenu s proizvodnom površinom (izraženo, primjerice, u hektolitrima po hektaru). Predloženom se izmjenom ta neusklađenost ispravlja u pogledu količina, no ništa se bitno ne mijenja (najmanji kapacitet još uvijek je 1,4 puta veći od prosječne količine proizvedenog vina po gospodarstvu tijekom prethodnih tržišnih godina).

Ta izmjena ne utječe na jedinstveni dokument.

7. Kretanje vina

U prvom poglavlju odjeljku IX. briše se točka 5.b) koja se odnosi na kretanje vina između ovlaštenih skladišta.

Ta izmjena ne utječe na jedinstveni dokument.

8. Povezanost sa zemljopisnim područjem

Odjeljak o povezanosti izmijenjen je radi ažuriranja broja obuhvaćenih općina (sedam umjesto deset). U odjeljku o povezanosti detaljnije se pojašnjava da se kod prosječnih temperatura radi o godišnjim temperaturama.

U skladu s time jedinstveni dokument mijenja se u točki 8. koja se odnosi na povezanost.

9. Prijelazna odredba

Briše se prijelazna odredba iz točke 1. u odjeljku XI. specifikacije jer je istekla 2012.

Ta izmjena ne utječe na jedinstveni dokument.

10. Prijelazna odredba

U prvom poglavlju odjeljku XI. dodaje se sljedeće: „Odredbe o obvezi postojanja kontroliranog samoniklog ili zasijanog biljnog pokrova između redova ili, u slučaju kada nema biljnog pokrova nema, obvezi gospodarskog subjekta da obrađuje tlo ili upotrebljava sredstva za biokontrolu za uklanjanje samoniklog bilja ne primjenjuju se na vinogradarske čestice koje postoje na datum odobrenja ove specifikacije proizvoda i čiji je razmak između redova jednak ili manji od 1,70 m. ”

Prijelaznom se odredbom izbjegava sankcioniranje postojećih vinovih loza čije sadašnje upravljanje nije prilagođeno odredbama u području poljoprivrede i okoliša. U nasadima vinove loze s velikom gustoćom sadnje u kojima je razmak između redova jednak ili manji od 1,70 metara, održavanje trajnog travnjaka ili obrada tla mogu prouzročiti tehničke probleme (mehanizacija, oprema, alati). U niskim nasadima vinove loze travnjak povećava i rizik od proljetnog mraza. K tome, prisutnost biljnog pokrova može smanjiti opskrbu vinove loze vodom više nego kod veće gustoće nasada. Međutim, nasadi vinove loze koji su posađeni nakon odobrenja specifikacije proizvoda moraju se uskladiti s uvedenim odredbama u području poljoprivrede i okoliša bez obzira na njihovu gustoću i razmak između redova.

Brišu se prijelazne odredbe koje su istekle.

Ta izmjena ne utječe na jedinstveni dokument.

11. Vođenje registara

U drugom poglsvlju odjeljku II. točki 3. riječi „udio alkohola” zamjenjuje se riječju „prirodna”.

Radi dosljednosti sa zadržanim tekstom u cjelokupnoj specifikaciji područja Anjou Saumur izraz „prirodna volumna alkoholna jakost” zamjenjuje izraze „udio alkohola” ili „razina”. Tim se izmjenama poboljšava čitljivost specifikacije proizvoda. Usklađivanjem odredaba koje se odnose na vođenje registara olakšava se izrada plana nadzora i kontrola tih registara.

Ta izmjena ne utječe na jedinstveni dokument.

12. Glavni elementi koje treba kontrolirati

Treće poglavlje izmjenjuje se radi usklađivanja glavnih točaka koje je potrebno provjeriti u specifikaciji područja Anjou Saumur.

Ta izmjena ne utječe na jedinstveni dokument.

JEDINSTVENI DOKUMENT

1. Naziv proizvoda

„Coteaux de l’Aubance”

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

4. Opis vina

Mirna bijela vina s neprevrelim šećerom, proizvedena od prezrelog grožđa. Vina su skladna, razvijaju arome bijelog voća, agruma, cvjetnih mirisa i arome prezrelosti, a ta se skladnost osjeća u ustima (bogata slatkoća, kiselost, struktura). Dozrijevanje ističe delikatnost i složenost.

Njihove značajke:

najmanja prirodna volumna alkoholna jakost 14 %.

Vina koja imaju oznaku „sélection de grains nobles” imaju najmanju prirodnu volumnu alkoholnu jakost 19 %.

Udio fermentabilnog šećera (glukoza i fruktoza) nakon fermentacije je jednak ili veći od 34 g/l.

Ukupni udio kiselina i ukupni udio sumpornog dioksida utvrđeni su propisima Unije.

Najmanja stvarna alkoholna jakost (u % volumnog udjela) jest 10 osim za vina čija je prirodna volumna alkoholna jakost manja od 18 % za koje najmanja stvarna alkoholna jakost iznosi 11.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) Najmanji ukupni udio kiselosti Najveći udio hlapljivih kiselina (u miliekvivalentima po litri) 25 Najveći ukupni sadržaj sumpornog dioksida (u miligramima po litri)

5. Enološki postupci

a. Osnovni enološki postupci

Poseban enološki postupak

Obogaćivanje vina dopušteno je prema pravilima utvrđenima specifikacijom proizvoda.

Zabranjena je upotreba komadića drva.

Vinova loza uzgaja se prema uvjetima utvrđenima specifikacijom.

Uz te odredbe, u pogledu enoloških postupaka potrebno je poštovati obveze koje su određene na razini općine te u Zakoniku o poljoprivredi i morskom ribarstvu.

Gustoća sadnje

Postupak uzgoja

Najmanja gustoća sadnje vinove loze iznosi 4 000 trsova po hektaru. Razmak između redova ne smije biti veći od 2,50 m, a razmak između trsova u istom redu ne smije biti manji od 1 metra. Vinogradarske čestice čija je gustoća sadnje manja od 4000 trsova po hektaru, ali je jednaka ili veća od 3300 trsova po hektaru imaju za svoju berbu pravo na oznaku kontroliranog podrijetla ako se poštuju odredbe koje se odnose na pravila o armaturama za povezivanje i visini lišća utvrđene ovom specifikacijom. Na tim vinogradarskim česticama razmak između redova ne smije biti veći od tri metra, a razmak između trsova u istom redu ne smije biti manji od jednog metra.

Rezidba i vezanje vinove loze

Postupak uzgoja

Vinova loza obrezuje se najkasnije 30. travnja na različite visine, s najviše 12 pupova po trsu i najviše četiri pupa na kraku.

Visina brajde iznosi najmanje 0,6 veličine proreda između brajdi mjereno između donje granice lišća utvrđene na visini od najmanje 0,4 metra iznad tla i gornje granice brajde utvrđene na najmanje 0,2 metra iznad najviše nosive žice.

Vinogradarske čestice čija je gustoća sadnje manja od 4000 trsova po hektaru, ali veća od 3300 trsova po hektaru udovoljavaju sljedećim pravilima vezanja: najmanja visina stupova za vezanje iznad tla jest 1,90 metara; armatura za vezanje sastoji se od četiriju razina žice; najmanja visina gornje žice jest 1,85 metara iznad tla.

Navodnjavanje

Postupak uzgoja

Navodnjavanje je zabranjeno

Berba

Postupak uzgoja

Vina se dobivaju od grožđa koje se bere prezrelo. Isto tako, vina koja smiju nositi oznaku „sélection de grains nobles” imaju koncentraciju na lozi zbog djelovanja plemenite plijesni.

Grožđe se bere ručno uzastopnim razvrstavanjem.

b. Najveći prinosi

40 hektolitara po hektaru

6. Razgraničeno zemljopisno područje

Sve faze proizvodnje odvijaju se na zemljopisnom području koje obuhvaća područje sljedećih općina departmana Maine-et-Loire na temelju službenog zemljopisnog šifrarnika iz 2018.: Brissac Loire Aubance (bivše područje delegiranih općina Brissac-Quincé, Saint-Saturnin-sur-Loire i Vauchrétien), Denée, Les Garennes sur Loire (bivše područje delegiranih općina Juigné-sur-Loire i Saint-Jean-des-Mauvrets), Mozé-sur-Louet, Mûrs-Erigné, Saint-Melaine-sur-Aubance, Soulaines-sur-Aubance.

Karte zemljopisnog područja dostupne su na internetskim stranicama Nacionalnog instituta za podrijetlo i kvalitetu.

7. Glavne sorte vinove loze

Chenin B

8. Opis povezanosti

1. Podaci o zemljopisnom području

a) Opis prirodnih čimbenika koji doprinose povezanosti

Zemljopisno područje obilježeno je krajolikom koji se sastoji od brojnih blagih padina izloženih različitim stranama, visine između 50 i 90 metara, a nalazi se jugozapadno od grada Angers. To je područje 2018. obuhvaćalo sedam općina te je na zapadu omeđeno ušćem rijeke Aubance u rijeku Loire, na istoku vapnenačkom zaravni na rubu Pariške zavele, na sjeveru tokom rijeke Loire te na jugu šumama Brissac i Beaulieu.

Aubance je mali pritok rijeke Loire, simbol tog zemljopisnog područja koji teče prema sjeveru od svojeg izvora do općine Brissac-Quincé, općine poznate po dvorcu iz 16. stoljeća. Pritok zatim skreće prema sjeverozapadu do općine Mûrs-Erigné, a zatim teče usporedno s rijekom Loire sve do područja jugozapadno od grada Angers.

Tla nastala na škriljevačkoj i škriljevačko-pješčenjačkoj podlozi Armorikanskog masiva koji čini zaravan koja se blago spušta prema rijeci Loire, uglavnom su plitka uz dobro toplinsko ponašanje te su obilježena slabim zalihama vode. Na zapadnom dijelu zemljopisnog područja povremeno se pojavljuju pukotine nastale zbog kiselih (rioliti) ili bazičnih (spiliti) vulkanskih formacija koja čine kamenita tla. Posebnost općina na sjeveru zemljopisnog područja je u tome što leže na lisnatom škriljevcu. Te su se naslage stoljećima vadile za izgradnju zidova kuća, krovova, podova, pa čak i izradu dijelova namještaja kao što su sudoperi, stolovi i stepenice što potvrđuje posebnost ovog područja. Ti su elementi vrlo prisutni u krajoliku i pridonose identitetu vinograda.

Zemljopisno područje jest područje s vrlo malo padalina, izloženo je utjecaju fena i zaštićeno od oceanske vlažnosti zbog povišenog reljefa oko grada Cholet i regije Mauges. Godišnja količina padalina je 585 mililitara, dok u području grada Choleta padne gotovo 800 mililitara. Vrijednosti izmjerene u općini Brissac-Quincé najniže su od svih izmjerenih na meteorološkim postajama departmana Maine-et-Loire. Postoji i razlika u količini padalina tijekom vegetativnog ciklusa od približno 100 milimetara u odnosu na ostatak departmana. Srednje godišnje temperature uglavnom su visoke (približno 12 °C) i za 1 °C više u odnosu na cijeli departman Maine-et-Loire. Posebna mezoklima tog područja očituje se u južnjačkoj flori u kojoj su prisutni zeleni hrast i pinija.

b) Opis ljudskih čimbenika koji pridonose povezanosti

Neke od zaštitnih značajki vinograda u kojem se proizvode vina koja nose oznaku „Coteaux de l’Aubance” potječu još iz 16. stoljeća. Sam identitet vinogradarskog područja spominje se krajem 19. stoljeća nakon krize nastale pojavom filoksere koja je uništila više od tri četvrtine vinograda oko grada Angersa. Vinogradari iz regija susjednih regiji Layon tražili su slobodne čestice udaljene od svojih vinograda i zasadili tradicionalnu sortu chenin B. Naziv „Coteaux de l’Aubance” po prvi puta se spominje 1922. u izjavi o berbi, a 1925. osnovan je sindikat vinogradara koji proizvode vina koja nose oznaku „Coteaux de l’Aubance” Syndicat des viticulteurs des Coteaux de l’Aubance. Statutom tog sindikata utvrđena je njegova svrha: „upoznati cijeli svijet s uglednim vinima iz ovog podneblja koja su izvan njega nepoznata”.

Blizina grada Angers ima važnu ulogu u razvoju vinogradarstva jer je područje oko rijeke Aubance izvor opskrbe svih prodavača na malo pićima iz susjednih općina, posebno općina Mûrs-Erigné i Saint-Mélaine-sur-Aubance.

Iako se kroz povijest grožđe koje je brano zrelo upotrebljavalo za proizvodnju suhih i polusuhih vina, ubrzo su usvojene susjedne prakse regije Layon prema kojima se grožđe bere prezrelo i pritom se uzastopno razvrstava kako bi se dobilo poluslatko vino.

Kontrolirana oznaka izvornosti „Coteaux de l’Aubance” priznata je i dekretom od 18. veljače 1950. za bijelo vino dobiveno od grožđa koje se bere prezrelo i uzastopnim razvrstavanjem. U 2009. područje vinograda obuhvaćalo je 200 hektara.

2. Pojedinosti o kvaliteti proizvoda i karakteristikama proizvoda

Riječ je o mirnim bijelim vinima koja sadržavaju fermentabilni šećer.

Vino su vrlo skladna. Na njuhu često se osjeća skladnost arome bijelog voća i agruma pomiješane s cvjetnim mirisima koji se miješaju s aromama prezrelosti kao što su suho ili kandirano voće. Ta se skladnost osjeti i u ustima kroz bogatu slatkoću, kiselost i strukturu.

Dozrijevanje, koje može trajati i nekoliko desetljeća, naglašava delikatnost i složenost.

3 Uzročna veza

Povezanost između sadnje vinograda na precizno ograničenim česticama koje odražavaju prakse i na kojima su tla plitka i kamenita, topografije brežuljaka blagih padina i blizine rijeka Loire i Aubance koje održavaju povoljnu vlažnost u zraku za „plemenitu plijesan” daje zemljopisnom području povoljne uvjete za branje prezrelog grožđa prirodnom koncentracijom na trsovima uz moguće djelovanje plemenite plijesni. Ti čimbenici daju značajke proizvodu zbog kojeg su ljudi prilagodili svoje tehnike. Berba uz ručno uzastopno razvrstavanje prezrelog grožđa pokazuje tu brigu za postizanje kvalitete.

9. Osnovni dodatni uvjeti (pakiranje, označivanje, ostali zahtjevi)

Označivanje: tradicionalni naziv „Sélection de grains nobles”

Pravni okvir:

Zakonodavstvo EU-a

Vrsta dodatnog uvjeta:

Dodatne odredbe koje se odnose na označivanje

Opis uvjeta:

Uz kontrolirani naziv izvornosti „Coteaux de l’Aubance” može stajati tradicionalni naziv „sélection de grains nobles” prema odredbama utvrđenima u specifikaciji. Na vinima koja nose oznaku „Sélection de grains nobles” obavezno mora biti navedena godina berbe.

Označivanje: Dodatni podaci

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe koje se odnose na označivanje

Opis uvjeta:

Sve neobvezne oznake navode se na etiketama, slovima koja visinom i širinom mogu najviše biti dvostruko veća od slova kojima se ispisana kontrolirana oznaka izvornosti.

Označivanje: zemljopisni naziv „Val de Loire”

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe koje se odnose na označivanje

Opis uvjeta:

Naziv kontrolirane oznake izvornosti može se upotpuniti zemljopisnim nazivom „Val de Loire” prema pravilima utvrđenima specifikacijom za upotrebu tog zemljopisnog naziva. Slova kojima je ispisan zemljopisni naziv „Val de Loire” visinom i širinom ne smiju biti veća od dvije trećine veličine znakova kojima je ispisan naziv kontrolirane oznake izvornosti.

Označivanje: Naziv manje zemljopisne jedinice

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe koje se odnose na označivanje

Opis uvjeta:

Na oznaci vina kontrolirane oznake izvornosti može se navesti naziv manje zemljopisne jedinice: – ako je riječ o registriranoj lokaciji; – ako je ta jedinica navedena na izjavi o berbi. Slova kojima se navodi registrirana lokacija barem su dvostruko manja širinom i visinom od slova kojima se navodi kontrolirana oznaka izvornosti.

Područje u neposrednoj blizini

Pravni okvir:

Zakonodavstvo EU-a

Vrsta dodatnog uvjeta:

Odstupanje u pogledu proizvodnje na ograničenom zemljopisnom području

Opis uvjeta:

Područje u neposrednoj blizini, za koje je utvrđeno odstupanje u pogledu proizvodnje, razvoja i dozrijevanje vina, obuhvaća područje sljedećih općina departmana Maine-et-Loire na temelju službenog zemljopisnog šifrarnika iz 2018:

„Aubigné-sur-Layon, Beaulieu-sur-Layon, Bellevigne-en-Layon (bivša područja delegiranih općina Champ-sur-Layon, Faveraye-Mâchelles, Faye-d’Anjou, Rablay-sur-Layon et Thouarcé), Blaison-Saint-Sulpice (bivša područja delegiranih općina Blaison-Gohier et Saint-Sulpice), Bouchemaine, Brissac Loire Aubance (bivša područja delegiranih općina Alleuds, Charcé-Saint-Ellier-sur-Aubance, Chemellier, Coutures, Luigné, Saint-Rémy-la-Varenne et Saulgé-l’Hôpital), Chalonnes-sur-Loire, Chaudefonds-sur-Layon, Chemillé-en Anjou (bivša područja delegiranih općina Chanzeaux et Valanjou), Doué-en-Anjou (bivša područja delegirane općine Brigné), Gennes-Valde-Loire (bivša područja delegiranih općina Chênehutte-Trêves-Cunault, Gennes, Grézillé, Saint-Georges-des-Sept-Voies et Le Thoureil), Lys-Haut-Layon (bivša područja delegirane općine Tigné), Parnay, Rochefort-sur-Loire, Sainte-Gemmes-sur-Loire, Savennières, Terranjou (bivša područja delegiranih općina Chavagnes, Martigné-Briand et Notre-Dame d’Allençon), Tuffalun (bivša područja delegiranih općina Ambillou-Château, Louerre et Noyant-la-Plaine), Val-du-Layon (bivša područja delegiranih općina Saint-Aubin-de-Luigné et Saint-Lambert-du-Lattay).

Poveznica na specifikaciju proizvoda

https://info.agriculture.gouv.fr/gedei/site/bo-agri/document_administratif-1a1bfb71-a600-4f19-b01a-1149e052fe98

(1) SL L 9, 11.1.2019., str. 2.